পঞ্চমীর রাতে আলো নিভিয়ে প্রবেশ বন্ধ দর্শনার্থীদের, মহম্মদ আলি পার্কে ব্যাপক শোরগোল

কলকাতা: শহরজুড়ে উৎসবের আমেজ। রাত জেগে ঠাকুর দেখতে মানুষজনের ঢল নামছে শহরে। মণ্ডপে মণ্ডপে থিক থিক করছে দর্শনার্থীদের ভিড়। তবে পঞ্চমীর রাতে ঠাকুর দর্শনে খানিক ভাঁটা পড়ল দর্শনার্থীদের। উত্তর কলকাতার অন্যতম জনপ্রিয় পুজো মহম্মদ আলি পার্কের (MD Ali Park Durga Puja) ঠাকুর দর্শন করতে পারলেন না দর্শনার্থীরা। পঞ্চমীর রাতে আচমকা মণ্ডপ সাময়িকভাবে বন্ধ করে দেন উদ্যোক্তারা।

পুজো উদ্যোক্তাদের অভিযোগ, এ বছর পুলিশ দর্শনার্থীদের প্রবেশপথের (Entry Gate) রুট পরিবর্তন করেছে। যার ফলে মণ্ডপে আগের মতো ভিড় হচ্ছে না। দর্শনার্থীরা ঠাকুর দেখতে অন্য পুজো মণ্ডপে চলে যাচ্ছেন। প্রতিবাদস্বরূপ উদ্যোক্তারা শনিবার রাতে মণ্ডপের আলো নিভিয়ে দর্শনার্থীদের প্রবেশ বন্ধ করে দেন। যার জেরে ব্যাপক শোরগোল ও বিতর্কের সৃষ্টি হয় এলাকাজুড়ে।

আরও পড়ুন: ষষ্ঠীর দিন কি বৃষ্টি হবে? কী বলছে হাওয়া অফিস

উল্লেখ্য, গতকাল পঞ্চমীর দিন উত্তর কলকাতার অন্য আরেকটি জনপ্রিয় পুজো সন্তোষ মিত্র স্কোয়ারের পুজোকে (Santosh Mitra Sqaure) নিয়ে রাজনৈতিক শোরগোল তৈরি হয়। পুলিশের ভূমিকায় একরাশ ক্ষোভ উগরে দেন বিজেপি নেতা সজল ঘোষ (Sajal Ghosh)। ফেসবুক পোস্টে সজল ঘোষ ব্যারিকেড ভেঙে দর্শনার্থীরা প্রবেশের চেষ্টা করছে এমন ছবি ও ভিডিয়োও পোস্ট করেন। তিনি উল্লেখ করেন, “শুরু থেকেই পুলিশ পুজো আটকানোর চেষ্টা করছিল। এবার পুজো বন্ধ করতে উঠে পড়ে লেগেছে। শিয়ালদহ স্টেশন চত্বর জুড়ে পুলিশ যত্রতত্র ব্যারিকেড করেছে, যা উদ্দেশ্যপ্রণোদিতভাবে দর্শনার্থীদের বাধা দেওয়ার জন্য করা হয়েছে। তার জেরে মণ্ডপে দর্শনার্থীরা ঢুকতে পারছেন না, গাড়ি প্রবেশও বন্ধ। প্রশাসন যেন পুজো বন্ধ করতে বাধ্য করছে।”

অন্যদিকে, বৃহস্পতিবার দুপুরে আগুন লেগে যায় চেতলা অগ্রণীর মণ্ডপে। যদিও সেভাবে আগুন ছড়িয়ে পড়ার আগেই দ্রুত নেভানোর ব্যবস্থা করা হয়। দমকলের ইঞ্জিন পৌঁছনোর আগেই নিভে যায় আগুন। তবে গোটা মণ্ডপ শর্ট সার্কিট হয়ে রয়েছে বলে জানা যাচ্ছে। সেই কারণেই দর্শনার্থীদের প্রবেশ বন্ধ করে দেওয়া হয়েছে। ক্লাব কর্তৃপক্ষের তরফে সোশ্যাল মিডিয়ায় আপডেট দিয়ে জানানো হয় যে চতুর্থীর দিন কোনও দর্শনার্থী মণ্ডপে প্রবেশ করতে পারবেন না। যদিও পরিস্থিতি স্বাভাবিক হতে আবারও ভিড় জমতে শুরু করে মণ্ডপে।

দেখুন অন্য খবর